RESOLUCIÓN do 14 de outubro de 2009 pola que se convoca un curso sobre aspectos xurídicos e policiais relacionados coas alcoholemias.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 20/10/2009

Dentro das actividades programadas para o ano 2009, en virtude do convenio de formación asinado entre a Academia Galega de Seguridade Pública e a Deputación Provincial de Lugo, anúnciase a convocatoria dun curso sobre aspectos xurídicos e policiais relacionados coas alcoholemias, conforme as seguintes bases:
1. Datos da actividade.
Denominación: aspectos xurídicos e policiais relacionados coas alcoholemias.
Tipo: curso.
Horas lectivas: 20.
Modalidade: presencial.
Obxectivos:
-Análise técnico-xurídica e perspectiva diferencial dos casos de condución baixo os efectos de bebidas alcohólicas.
-Interese procesual das actuacións policiais e adecuación destas ás exixencias formais e regulamentarias.
-Estudo de casuística e elaboración de diferentes atestados que se poidan instruír por esta temática.
Contido:
1. Os delitos contra a seguridade viaria. Especial referencia aos casos de condución baixo os efectos de bebidas alcohólicas.
2. A instrución de atestados e dilixencias relacionados con este tema. Análise baixo criterios da súa incidencia procesual.
3. Casos prácticos: elaboración de distintos tipos de atestados segundo a abundante casuística operativa referida a esta cuestión. Discusión e traballo en grupos.
2. Desenvolvemento da convocatoria.
Destinatarios/as: persoal dos corpos de policía local da provincia de Lugo.
Prazas ofertadas: 30 prazas.
Publicación: esta actividade formativa, e tamén todas aquelas que se desenvolvan en colaboración coa Deputación Provincial de Lugo, serán obxecto de publicación no Diario Oficial de Galicia e no BOP de Lugo.
3. Solicitudes de participación.
Prazo de inscrición e presentación: o prazo de inscrición e presentación de solicitudes de participación rematará o día 9 de novembro de 2009.
O persoal que desexe participar nesta actividade deberá presentar, cuberta a máquina ou con letra moi clara, a instancia que figura no anexo, asinada polo/a solicitante e obter tamén a sinatura da autoridade do concello de que dependa.
As instancias deberán enviarse á Deputación Provincial de Lugo-Área de Formación (fax: 982 26 01 69), rúa San Marcos, nº 8, 27001 Lugo; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Listaxe de solicitudes seleccionadas: o día 11 de novembro de 2009 publicarán, tanto a Deputación Provincial de Lugo, Área de Formación (teléfonos 982 26 00 64/982 26 00 65) como a Academia Galega de Seguridade Pública (no sitio web
http://agasp.xunta.es
), a lista das solicitudes de participación que resultaren seleccionadas.
Obrigas das persoas seleccionadas: as persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con, cando menos, 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 20 61 22.
Noutro caso serán excluídas automaticamente da selección para as dez seguintes actividades que se convoquen, para as que reúnan os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).
4. Desenvolvemento da actividade.
Lugar: Área de Formación da Deputación Provincial de Lugo. Rúa San Marcos, 8.
Horario: das 16.00 ás 21.00 horas.
Data de comezo: 16 de novembro de 2009.
Data de remate: 19 de novembro de 2009.
Certificado de asistencia: ao remate da actividade entregaráselles un certificado de asistencia a aquelas persoas que acrediten a súa participación continuada nela.
5. Baremación da actividade.
Para os efectos do previsto nos anexos II e III da Orde do 28 de xaneiro de 2009 da Consellería de Presidencia, Administracións Públicas e Xustiza, publicada no DOG do 2 de febreiro de 2009, esta actividade terá unha baremación de 0,300 puntos.
6. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por orde da Consellería de Presidencia, Administracións Públicas e Xustiza, do 4 de febreiro de 2009 (DOG núm. 30, do 12 de febreiro).
7. Modificacións e incidencias.
Tanto a Academia Galega de Seguridade Pública como a Deputación Provincial de Lugo poderán modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 14 de outubro de 2009.
José Carlos García Bouzas
Director xeral da Academia Galega
de Seguridade Pública
Ver referencia pdf "20500D008P017.PDF"